C 275/6
SK
Úradný vestník Európskej únie
18.7.2022
3.
Za politiku EÚ novej generácie v cestovnom ruchu a doprave 3.1.
Je potrebný nový prístup s nástrojmi novej generácie, ktorý by bol harmonizovanejší a založený na európskych a národných politických možnostiach dosiahnuť krátkodobú, strednodobú a dlhodobú odolnosť a úplné oživenie cestovného ruchu a dopravy.
Kľúčové spoločné zásady by mali byť stredobodom nového politického, sociálneho a hospodárskeho programu EÚ s týmito cieľmi: — obnoviť dôveru pracovníkov, verejnosti, turistov/cestujúcich a európskych i svetových súkromných aj verejných investorov v európske odvetvia cestovného ruchu a dopravy, ktoré tvoria najmä mikropodniky a samostatne zárobkovo činné osoby; — pomôcť prehodnotiť existujúce štruktúry cestovného ruchu a dopravy v EÚ s cieľom podporiť odolnosť a obnovu smerom k „trojitej transformácii“ (zdravotná, digitálna a ekologická); — vrátiť sa na úroveň dopytu pred pandémiou COVID-19 a podporovať také nové investície do udržateľného a dlhodobého rastu v týchto odvetviach po období rokov 2021 – 2027, ktoré budú nákladovo dostupné pre MSP. 3.2.
Nedávny balík Fit for 55 Európskej komisie umožňuje EÚ dosiahnuť ciele znižovania emisií skleníkových plynov, ktoré sú zakotvené v európskom klimatickom predpise.
Návrhy z tohto balíka majú vplyv aj na európske odvetvia dopravy a cestovného ruchu.
Tieto návrhy nedokážu zabezpečiť európsku politiku novej generácie v oblasti cestovného ruchu a dopravy, ak opatrenia nebudú navrhnuté so zreteľom na správnu politiku.
Navrhované opatrenia by naopak mohli spôsobiť významné zvýšenie nákladov veľkých i malých podnikov v EÚ na dodržiavanie predpisov a uškodiť ich schopnosti konkurovať spoločnostiam z krajín mimo EÚ pôsobiacim v doprave a cestovnom ruchu, ktoré sídlia blízko hraníc EÚ, čím by sa ohrozili pracovné miesta EÚ v týchto oblastiach.
Obzvlášť vážne by to zasiahlo tie regióny EÚ, ktoré sú veľmi závislé od cestovného ruchu.
V prístupe novej generácie by sa preto mala venovať pozornosť vplyvu tohto legislatívneho balíka na náklady v európskych odvetviach dopravy a cestovného ruchu a malo by sa zabezpečiť, aby sa nenarušila ich (medzinárodná) konkurencieschopnosť.
Len tak možno zabezpečiť európsku zamestnanosť a konkurencieschopnosť, zabrániť presunom emisií oxidu uhličitého do iných krajín a zaručiť úspech tohto prístupu novej generácie.
4.
Nové povedomie v EÚ ako dobrý začiatok 4.1.
Do konca roka 2022 by sa malo zaručiť plné využívanie flexibility dočasného rámca štátnej pomoci a počas rovnakého obdobia by mal fungovať aj dôležitý program v oblasti nezamestnanosti SURE.
Sociálni aktéri a organizácie MSP by však mali byť zapájané viacej, aby súbor opatrení splnil očakávania, pokiaľ ide o vplyv a účinnosť. 4.2.
Napriek tomu si likviditné, finančné a rekapitalizačné systémy dostupné malým podnikom a MSP v odvetví horeca stále naliehavo vyžadujú politický zásah, ktorým sa tieto opatrenia a programy rozšíria na roky 2022 – 2023. 4.3.
Predložené národné plány obnovy a odolnosti a nový viacročný finančný rámec na roky 2021 –2027 si spoločne vyžadujú posilnený a harmonizovaný systém spoločných metodík a výmeny politických postupov (vrátane európskeho semestra) s cieľom zaručiť potrebnú symetrickú hospodársku obnovu EÚ, spravodlivú hospodársku súťaž verejných a súkromných subjektov (najmä reštaurácií a MSP v odvetví horeca) na národnej, regionálnej a miestnej úrovni, sociálnu konvergenciu a začlenenie. 4.4.
V národných plánoch obnovy a odolnosti sa určí, ako sa finančná pomoc bude rozdeľovať a vynakladať v stanovených lehotách.
V závislosti od jednotlivých krajín EÚ sa na cestovný ruch vzťahujú buď špecifické opatrenia, ktorými sa toto odvetvie modernizuje, alebo horizontálne opatrenia, ktoré sú relevantné pre všetky odvetvia.
Z týchto dôvodov sme vypracovali krátkodobý až strednodobý, resp. dlhodobý rámec so štyrmi hlavnými politickými piliermi, na ktorých budeme zakladať naše závery a odporúčania.
4.5.
I. PILIER: likvidita, oživenie zamestnanosti a obnovenie dôvery podnikov 4.5.1.
Keďže nie sú k dispozícii jasné a aktuálne informácie o očakávanom vplyve finančnej podpory vyčlenenej na mikropodniky a MSP na základe programu obnovy pripraveného Európskou komisiou v rámci Európskeho investičného fondu (EIF), EHSV vyjadruje svoje znepokojenie a navrhuje: — vytvoriť pracovnú skupinu pre dohľad nad vykonávaním opatrení obnovy, najmä opatrení zameraných na mikropodniky a malé podniky v cestovnom ruchu a doprave; — monitorovať národné plány obnovy a odolnosti s cieľom posúdiť, či do nich členské štáty zahrnuli reformy súvisiace s cestovným ruchom;